>>>updated 5. 5. 2017.>>> Gordan Jandroković izabran je za predsjednika Hrvatskog sabora

IME I PREZIME: Gordan Jandroković.

NADIMCI: Njonjo, Prva Pratilja i Pudlica.

ZANIMANJE: Član HDZ-a.

MOĆNO ZANIMANJE: Jest, njega je obogatilo raznim političkim funkcijama proteklih desetljeća. A ni materijalno ne stoji loše.

OSNOVNI PODACI: Rođen 2. kolovoza 1967. godine u Bjelovaru, gdje je stekao osnovno i srednje obrazovanje, a potom se zaputio u Zagreb. Tamo 1986. godine upisuje Građevinski fakultet. Prvi stupanj, bilježe njegovi biografi, završava 1991. godine i postaje inženjer građevine. Uz to, 1989. godine upisuje Fakultet političkih znanosti. Diplomira 1993. godine.

NEINSPIRATIVNO! KAKAV JE S IMOVINOM? U imovinskoj kartici navodi stan od 149,80 metara četvornih u Zagrebu čiji su vlasnici on i supruga. Kupljen je dijelom kreditom, a dijelom od "primitaka ostvarenih od nesamostalnog rada, od imovine i imovinskih prava, nasljedstvom i prodajom imovine".

TO JE SVE? Ne, naravno. U Zagrebu imaju i garažu od 15,80 metara četvornih, osobni automobil Ford S-max iz 2007. godine, a posjeduje i poslovni udio u tvrtki Beming d.o.o. te štednju od 15 tisuća eura. Supruga mu je uštedjela pet tisuća manje.

NIJE LOŠE: Još je bolje kad se zna da je spomenuti stan dvoetažan, i to u elitnom zagrebačkom kvartu Šalati, u urbanoj vili koju je sagradio s prijateljem Tomislavom Butinom, bivšim nogometnim vratarom. Još malo privatnoga – supruga mu je oftalmologinja u KBC-u Rebro, imaju kći i dva sina.

FINO, ALI HAJDEMO MALO NA HDZ: Naravno. U HDZ je ušao 1992. godine, a u Ministarstvo vanjskih poslova stiže 1994. godine. Sljedeće, olujne godine, za Domovinu se bori po Nizozemskoj, gdje se dodatno školuje.

OPA, HOLANDEZ! U HOLANDIJI JE 1995. BILO NAJTEŽE. VJEROJATNO JE SA SIGURNE DISTANCE NAVIJAO ZA "NAŠE DEČKE": Jamačno, ali kao i većina pobegulja među političarima, ta ga činjenica ne sprečava da govori ovako: "Ta vrsta primjedbe nema smisla, pogotovo kad dolazi od čovjeka (Milanovića op. a.) koji je pobjegao iz Knina i Sinja, koji se danas boji Vukovara pa zato pokušava ići ranije s izborima."

ŠTO JE BILO DALJE S NJIM? Potkraj 1997. godine počinje raditi u Uredu Ive Sanadera, koji je bio zamjenik ministra vanjskih poslova. Ministarstvo napušta nakon HDZ-ova poraza 2000. godine i, kako bilježi Večernji list, prelazi u poduzeće Stanić, gdje dvije godine radi kao menadžer. Zatim se vraća u Bjelovar, bavi se privatnim poduzetništvom, dolazi na ideju "da se po uzoru na Europsku pučku stranku unutar HDZ-a osnuje Odbor za malo i srednje poduzetništvo".

SJAJNO. KAKVA IDEJA! GENIJALAC: Ne pretjerujmo. No, idejom je očarao Sanadera, koji ga postavlja na mjesto predsjednika Odbora, a Vladimir Šeks ga instalira na mjesto predsjednika Bjelovarsko-bilogorskog HDZ-a.

SANADERA? Jandrokovića. Sanader, začudo, nikad nije bio ni počasni predsjednik Bjelovarsko-bilogorskog HDZ-a.

OK. KAKO DALJE TEČE NJONJIN USPON? Na izborima 2003. godine postaje saborski zastupnik, pa zatim i predsjednik saborskog Odbora za gospodarstvo, razvoj i obnovu, onda i Odbora za vanjsku politiku. Uz to, biva i glasnogovornik Kluba zastupnika HDZ-a, ulazi u stranačko predsjedništvo, od 2004. do 2007. godine vodio je hrvatsko izaslanstvo u zajedničkom parlamentarnom odboru Hrvatskog sabora i Europskog parlamenta.

UH: Kakvo uh, još nismo došli do najbitnijega. Na izborima 2007. godine ponovo postaje zastupnik, a u siječnju 2008. Sanader ga postavlja za ministra vanjskih poslova, što ostaje i kod Jadranke Kosor, tj. nakon Sanaderove ostavke. Pače, 2010. godine Kosor ga imenuje potpredsjednikom Vlade, a bogatoj kolekciji funkcija pridružuje stranačke: bio je povjerenik, pa i predsjednik zagrebačkog HDZ-a.

JE LI TO SVE? Nikako. Na izborima 2011. godine opet ulazi u Sabor, ali HDZ gubi vlast...

DOBRO, POLAKO: Šta?

U HDZ-U SE USPINJALO I PADALO. KOJOJ JE FRAKCIJI JANDROKOVIĆ PRIPADAO KAD SE UGLAVNOM SAMO USPINJAO? Najjačoj.

HERCEGOVAČKOJ? Neee, ona u Sanaderovo vrijeme nije imala osobit utjecaj u stranci, a karijera našeg junaka baš je tada strelovito krenula uzbrdo.

PROEVROPSKOJ? Jok, jer je nakon pada vlade Jadranke Kosor, a uoči unutarstranačkih izbora, podržao Tomislava Karamarka, koji nije baš obožavao evropejce. Štoviše, za njegova trajanja na čelu HDZ-a, Jandroković je izabran za potpredsjednika Kluba zastupnika HDZ-a, pripala mu je čast i obaveza potpredsjedanja Odborom za europske integracije. napokon, najnoviji HDZ-ov lider Andrej Plenković postavlja ga za glavnog tajnika stranke.

KOJOJ ONDA STRUJI, USTAŠKOJ? Ma kakvi, nije on za to. Više domobranski tip.

PA GDJE JE ONDA? U KOJOJ FRAKCIJI? Vladajućoj!

VLADAJUĆOJ? Da. Točnije, uvijek u vladajućoj. Prvo se oduševio Sanaderom, branio ga uvijek i svuda. Kad je Sanader pao, Jandroković se oduševio Jadrankom Kosor, sirotica je čak vjerovala u njegovu podršku na unutarstranačkim izborima, ali on je osjetio da budućnost pripada Karamarku s kojim se, razumije se, također oduševio. Sada se upravo oduševljava s Andrejom Plenkovićem, novom HDZ-ovom predsjedničkom uzdanicom.

BAŠ TAKO? I gore. Na primjer, 2007. godine, za Sanaderove vladavine gostovao je u emisiji Aleksandra Stankovića na Hrvatskoj televiziji. Voditelj ga je pitao za komentar obećanja Tonina Picule da će Hrvatska ući u EU do 2007. godine, a Jandroković je rekao kako je to lakomisleno. Nakon što mu je Stanković rekao da to nije bilo Piculino, nego Sanaderovo obećanje, Njonjo je izjavio kako je riječ o ambicioznom jurišu na zahtjevne ciljeve.

AU: Kad je Sanader pao, izjavio je: "S Ivom Sanaderom sam surađivao, ali nisam bio u krugu ljudi s kojima se on privatno družio."

AKO SE NISU DRUŽILI, ZAŠTO SE SRAMOTIO ZA NJEGA? Iz vječne ljubavi za šefa. Ima još Njonjinih bisera. Baš ovih dana novinari su se sjetili kako se lijepo osramotio kad u društvu Ollieja Rehna, evropskog povjerenika za proširenje, nije znao koja poglavlja u pregovorima upravo zatvaraju Hrvatska i EU.

ČEKAJ, ČEKAJ, TO JE ONO… E to, kad je Rehnu rekao kako će Hrvatska u pregovorima otvoriti još četiri do pet poglavlja, a zatvoriti jedno ili dva. Rehn ga na to upita: "Koja dva?" i automatski smete ambicioznoga karijerista koji se pokušao snaći na isti način kako se uvijek snalazi. Naime, prvog do sebe upita: "Which two chapters?", što mu vazda spreman Arsen Bauk nije zaboravio.

KAKVE VEZE SAD IMA BAUK? Nešto su se Milanović i Jandoković zakačili u Saboru oko Karamarka (o, kako je njega Gordan svojedobno branio!) pa mu je prvi čovjek SDP-a, pitajući se gdje je nestao čovjek, odnosno Karamarko, citirao Šejna od Haustora. "Izađi i bori se!", poručio je, pa se Njonjo osjetio prozvan i uzvratio da je Milanoviću primjerenija pjesma "Treći svijet", također od Haustora (valjda je mislio na stih "Digni visoko ruke", ali tko zna s njim), ali da je on (Milanović) i tako tada slušao Nedu Ukraden, a ne Haustor, pa to ne može ni znati.

NIŠTA NE RAZUMIJEM OKO OVOG SOUNDTRACKA!: Ma onda mu je Bauk na Facebooku napisao: "Which two songs from Neda Ukraden?"

NEGO, KAKO JE S TAKVIM SPOSOBNOSTIMA OPSTAO U VRHU? Pa to je već odgovoreno. Pripadnost vladajućoj frakciji učinila ga je otpornom na sve udarce i metke u unutarstranačkim ratovima. Otud mu i nadimak Pudlica, stranački lideri ga, vele upućeni, preuzimaju poput kućnog ljubimca.

ŠTA ON VELI? Upravo je ovih dana pred kamerama Hrvatske televizije odgovorio na pitanje kako je moguće da je surađivao sa svim stranačkim predsjednicima.

I, ŠTA JE ODGOVORIO? "Vjerojatno da sam surađivao s predsjednicima SDP-a se ne bi postavljala takva pitanja."

UH (2)! Duboko, ha?

NEMOGUĆE JE DUBLJE: Skoro. S predsjednikom SDP-a Zoranom Milanovićem povezuje ga više-manje poznata biografska bizarnost: njegova supruga Sonja kći je Milanovićeva ujaka. Svejedno, ili možda baš zato, u Saboru je najžešće duele imao upravo s Milanovićem, koji ga je rado omalovažavao. Opisujući njihovu obiteljsku vezu, šef SDP-a jednom je rekao: "Gordanov suprug je moja sestrična."

ODABRANE MISLI: "Netko je rekao da hrvatski državljani koji žive u BiH ne plaćaju porez u Hrvatskoj. Pa ne plaćaju porez ni nezaposleni!"

"Kod Jakovčića nije jasno na što misli kad govori o regionalizmu, a sama riječ autonomija u Hrvatskoj budi negativne emocije."

"HDZ potvrđuje čvrsto opredjeljenje za vladavinu prava kako bismo omogućili pravnoj državi da nesmetano obavlja svoj posao, ne prejudicirajući pritom odluke suda uz presumpciju nevinosti." Izjavio je to 2006. godine kao glasnogovornik Kluba zastupnika HDZ-a nakon što je njegova stranka odustala od zahtjeva za puštanje Branimira Glavaša iz pritvora.

ZVUČI STRAŠNO. IMA LI U TOJ POLITIČKOJ BIOGRAFIJI OTPORA AUTORITETIMA? Nešto takvo moglo se iščitati iz ostavki koje su on i Davorin Mlakar u svibnju podnijeli na dužnost potpredsjednika Kluba zastupnika HDZ-a, nakon što koalicija HDZ-a i Mosta tri tjedna nije uspijevala nahvatati dovoljno zastupnika za saborski kvorum. Jandroković je tada izjavio kako je Klub postao disfunkcionalan. Među prvima u Klubu istupao je protiv HDZ-ova rušenja vlastite vlade.

REZIME: Samo su mijena i Jandroković stalni.